**GYERMEKNEVELÉSI ÉS GYÓGYPEDAGÓGIAI KAR**

H-4220 Hajdúböszörmény, Désány István u. 1-9., 4221 Pf.: 49.
🕿 52/229-559, e-mail: titkarsag@ped.unideb.hu

**Felhívás**

**KIHÍVÁS ÉS/VAGY ESÉLY – A ROMÁK INTEGRÁCIÓJA EURÓPÁBAN II.**

**Nemzetközi konferencia**

Kedves Kolléga!

A Debreceni Egyetem Gyermeknevelési és Gyógypedagógiai Kara tisztelettel meghívja nemzetközi tudományos konferenciájára. A KIHÍVÁS ÉS/VAGY ESÉLY - A ROMÁK INTEGRÁCIÓJA EURÓPÁBAN című konferenciát hagyományteremtő célzattal rendeztük meg 2017. márciusában.

Felgyorsult, polifonikus világunkban nagyívű társadalmi változásoknak lehettünk szemtanúi az elmúlt öt évben, amely a témával foglalkozó kutatókat is komoly kihívások elé állította. Ebből az alapkoncepcióból kiindulva, újból lehetőséget szeretnénk biztosítani, a nagy érdeklődésnek és sikernek örvendő szakmai tanácskozásra.

**Dátum: 2022. november 11.**

**Helyszín: Debreceni Egyetem, Gyermeknevelési és Gyógypedagógiai Kar, Hajdúböszörmény, Désány István út 1-9.**

**Szervezők:**

**Prof. Dr. Biczó Gábor, a konferencia főszervezője**

**Tóth Norbert, a konferencia titkára**

**Téma:**

A romák szociokulturális és gazdasági integrációja korunk Európája előtt álló egyik legösszetettebb és legfontosabb kihívás.

A konferencia célja, hogy a roma nép beilleszkedésének kérdését három kiemelkedő tematikus szemponthoz rendelve tegye vizsgálat tárgyává. Előadásterveket és absztraktokat az alábbi témakörökben várunk:

**1. Az integráció társadalomtudományi aspektusa**

Az integrációhoz kapcsolódó diskurzus egyik legfőbb kitüntetett szempontja a kisebbség-többség reláció jelentésszintjeinek értelmezése, tehát a lokális roma közösségek és az adott tágabb szociokulturális környezet kapcsolatviszonyainak a tisztázása. Az integrációs diskurzust a roma közösségek vonatkozásában általában a xenofóbia, az elutasítás, a rasszizmus, az ellenségesség, a szegregáció, a marginalizáció és az ezekhez kapcsolódó attitűdök uralják. Vajon mi módon lehet a többnyire előítéletes közbeszédet ellensúlyozni, illetve rendelkezésre állnak-e egyáltalán azok az átgondolt stratégiák, amelyek módot kínálnak az efféle politikai értelemben elfogadhatatlan beszédmóddal szembeni fellépésre?

**2. A pedagógia és a roma integráció**

A roma közösségek sikeres beilleszkedése a modern európai társadalmakba elválaszthatatlan az ezt támogató pedagógiai intézmények és az ezekben specifikusan kidolgozott, valamint alkalmazott pedagógiai módszerektől. A témában illetékes meghatározó szakértők általános véleménye, hogy a koragyermekkori nevelés alapozza meg az óvodai és iskolai keretek között lejátszódó sikeres intézményi integrációt, ami egyúttal a társadalmivá válás első állomása. Kérdés, hogy milyen pedagógiai módszerek, eljárások és stratégiák vonhatóak be vagy fejleszthetőek ki Európa különböző országaiban a roma származású gyermekek sikeres integrációjának előmozdítására. Fontos lenne feltárni a különböző „jó gyakorlatokat”, minta- vagy modellértékű eljárásokat és tisztázni, hogy az integrációs célcsoport lokális meghatározottságai miként épülnek be a gyakorlati-pedagógiai tevékenységbe.

**3. Kultúra és hagyománykészlet**

A szociokulturális értelemben heterogén roma közösségek alaptulajdonságai közé tartozik, hogy gyakran történelmi eredetüket, nyelvüket, olykor vallási-felekezeti hovatartozásukat és értékrendjüket tekintve gyökeresen különböző lokális közösségeket alkotnak. Másként fogalmazva a helyi közösség hagyományszerkezete és az erre jellemző tulajdonságok sajátosak. Magától értetődő kérdésnek tűnik, hogy vajon mi lehet a szerepe, a funkciója és a státusza a roma közösségeket meghatározó lokális hagyománykészletnek egy sikeres integrációs folyamatban? Egyáltalán melyek ezek a roma hagyományok és miként mobilizálhatóak az integrációt sikeresen előmozdító eszközként?

* **A tervezett előadások címét és 100-150 szavas absztraktját 2022. szeptember 30-ig várjuk.**
* **Várunk áttekintő vizsgálatokat, esettanulmányokat, elméleti előadásokat és empirikus beszámolókat a fentiekben részletezett három témakörben.**
* **A konferencia előadásait tematikus kötetekben jelentetjük meg. A köteteket nemzetközi szerkesztőbizottság gondozza, írásokat angolul és magyarul várunk. A tanulmányok részletes formai elvárásait a szerzőknek fogjuk küldeni.**
* **Kérjük, hogy a mellékelt regisztrációs adatlapot kitöltve a következő e-mail címre küldjél el:** **romaniconf2022@gmail.com****.**
* **Várunk angol és magyar nyelvű előadásokat egyaránt.**
* **Igény szerint lehetőséget biztosítunk online formában megvalósuló előadásra.**
* **A konferencián a részvétel az előadóknak ingyenes.**

Bármilyen jellegű kérdés esetén, keressen minket bizalommal.

Üdvözlettel,

a konferencia szervezői

Hajdúböszörmény, 2022. 07.08.

**Jelentkezési lap**

a **KIHÍVÁS ÉS/VAGY ESÉLY – A ROMÁK INTEGRÁCIÓJA EURÓPÁBAN II.** című nemzetközi konferenciájára

**(Hajdúböszörmény, 2022. november 11.)**

A résztvevő neve: …………………………………………………………

Küldő intézmény/munkahely: …………………………………………………………

A résztvevő munkahelyi beosztása: …………………………………………………

A résztvevő postázási címe: …………………………………………………………

A résztvevő e-mail címe: …………………………………………………………

A résztvevő telefonszáma: …………………………………………………………

Az előadás címe: …………………………………………………………

Az előadást jelenléti vagy online formában kívánja tartani: …………………………………………………

Az előadás rövid összefoglalója (100-150 szó):

……………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………